Stel eerder skoolvak met verkeersreëls in | Netwerk24
Deur Carel Venter, Kroonstad 27 Desember 2018 00:01
Die berig “Rybewyse elke 5 jaar hertoets?” (24.12) het betrekking. Daar word nie genoeg navorsing gedoen nie, maar as iemand bo ’n ding in die kop kry, storm hulle voort. ’n Paar kwessies:
Kry eers inligting van makelaars, vragmotorbestuurders en motoriste wat baie op pad is.
Ons land se gesindheidsprobleem is ’n groot gevaar wat tot baie ongelukke lei. Dit maak dat mense oor rooi verkeersligte en drierigting-stopstrate ry; aan die verkeerde kant van die pad stop; U-draaie oor dubbel-sperstrepe maak; verbysteek soos hulle wil en voor ander insny, en dat voetgangers dink die pad is hulle s’n.
Dan die reaksie. Ek probeer altyd netjies wees en wys mense daarop hulle het nou net oor ’n rooi verkeerslig gery. Die antwoord: “Dit is die nuwe Suid-Afrika; ek kan doen wat ek wil.”
En die arrogansie. Ek weet waarvan ek praat – ek is ’n korttermynmakelaar vir 38 jaar.
U moet sien watter reaksie kry ons van mense as hulle in ’n ongeluk was. Die voertuie is 9 uit 10 keer nie verseker nie; hulle is nooit skuldig; voertuie is onpadwaardig, en selfs nuwe voertuie word nooit versien nie, al het hulle ’n diensplan.
Ek het in 2010 gewag om by ’n motorhawe in te draai toe iemand van agter teen my vasry. Hy was onder die invloed en het op sy selfoon gepraat. Getuies het alles gesien. Nou is ek ’n diabeet vir die res van my lewe.
Elke vakansie sterf honderde voetgangers; hulle is nie eens in ’n voertuig nie. Wat gaan ons doen? Die land het ’n probleem wat nie met ’n toetsie elke vyf jaar opgelos gaan word nie. Stel eerder ’n vak met verkeers- en padreëls op skool in.
Meer oor: Rybewys | My Stem | Verkeer